འོན་ཏེ་གསར་བ་ཐམས་ཅད་བཟང་བ་ཡིན་པའི་ངེས་པ་སུ་ལའང་མེད་དེ།ལྷག་པར་དུ་དུས་བབས་འདི་འདྲ་ཞིག་ལ་མཚོན་ན།འཇིག་རྟེན་ཧྲིལ་བོ་གློག་རྩིས་དྲ་བས་བསྡམས་པའི་བར་གསེང་ནས་མི་མང་པོ་ཞིག་བོར་བརླག་དུ་འགྲོ་བཞིན་ཡོད་ཀྱང་།བོར་པ་མིས་མི་ཤེས།བརླགས་པ་རང་གིས་ཀྱང་མི་ཤེས།སོ་སོའི་མི་རིགས་ཀྱི་ལོ་རྒྱུས་དང་ཆོས་སྲིད་རིག་གནས་གང་ཡང་མི་ཤེས་པར་གཞན་ལ་ལད་མོ་ཁོ་ནས་དུས་འདའ་ཞིང་།ཁ་བ་གངས་ཅན་པའི་དྲི་མ་ཙམ་ཡང་མེད་པར་བོད་ཀྱི་གླུ་བ་དང་གླུ་མའི་མཚན་སྙན་བརྐུ་འཕྲོག་བྱས་ཏེ་རྒྱལ་སྐུག་ང་རྒྱལ་ཅན་འགའི་ལག་ཏུ་སྤྲེའུ་བཞིན་བགད་མོ་ཚེར་ཚེར་གྱིས་འཚོ་བ་དེ་དག་ནི་ཨེ་ཛིའི་ནད་ཡམས་བཞིན་འདོར་བར་རིགས་ཏེ།རྒྱ་ངོ་མས་རྒྱ་གོ་མི་ཆོད་པར་བོད་ལ་བརྫུས་ཏེ་བོད་གཞས་རྫུན་མ་ལེན་པ་དང་རྒྱ་བོད་གཉིས་ལ་མི་འཐུས་པ་ར་འགོ་ལུག་སྦྱར་གྱི་གླུ་བ་རྫུན་མ་དེ་དག་གིས།ཁུངས་ལུང་ཅི་ཡང་མེད་པའི་ཆ་ལུགས་དང་རྒྱུ་མཚན་ཅི་ཡང་མེད་པའི་གཞས་ཚིགབོད་པའི་གཤིས་ལུགས་དང་རྒྱབ་ཀྱིས་ཕྱོགས་པའི་འཁྲབ་སྟངས་དེ་དག་གིས་ང་ཚོའི་པད་དཀར་ལྟར་འཇམ་པའི་ཕྱི་རབས་པའི་སེམས་རྒྱུད་ལ་དུག་གི་ས་བོན་འདེབས་བཞིན་པ་ངོ་ཤེས་དགོས་སོ།།